એક જમાનામાં દક્ષિણ વિયેતનામના હો ચી મિન્હ જેવાં શહેરોમાં હિન્દુઓની ઘણી બધી વસતી હતી. હજી પણ આ શહેરોમાં થોડી વસતી વધી છે. કેટલાક ખૂબ જૂના રહેવાસીઓ છે, જ્યારે કેટલાંક જૂથોમાં હવે અનેક જાતિ-સમૂહોનું મિશ્રણ થયું છે. ૧૮મી સદીમાં બનેલા એક મંદિરની દેખભાળ કરનારા મુતૈય્યા અડધા ભારતીય છે, અડધા વિયેતનામી છે. તેમના પૂર્વજો તામિલનાડુથી આવીને અહીં વસ્યા હતા. અહીં જ તેમણે લગ્ન કર્યાં હતાં. તેઓ હિન્દુ ધર્મ સાથે જોડાયેલા રહ્યા હતા. મુતૈય્યા કહે છે, ‘મારા પિતાએ મને શીખવ્યું હતું કે કઈ રીતે ભગવાનની પૂજા કરવી. તેમણે મને શ્ર્લોક પણ શીખવ્યા હતા. આ મંદિર વિશે મને બધી જ ખબર છે.’ આ શહેરમાં બીજાં પણ બે મંદિરો છે, જ્યાં ભારતથી આવેલા લોકો પૂજા કરે છે. તેમાંથી ઘણા લોકોએ ચમ હિન્દુઓ વિશે સાંભળ્યું છે. ત્યાંનાં પ્રાચીન મંદિરો વિશે પણ જાણે છે. પણ તેમણે તેની મુલાકાત વધારે તો પ્રવાસીઓ તરીકે જ લીધેલી છે. ચમ સમુદાય પોતાના ધર્મ અને સંસ્કૃતિની જાળવણી કરવા માટે મથી રહ્યો છે. જો કે અહીંનાં પ્રાચીન મંદિરો હવે ખંડેર થઈ ગયાં છે. આ મંદિરો હવે પર્યટકો માટે માત્ર એક આકર્ષણ બનીને રહી ગયાં છે.